# Bagaméri

### A Wikipédiából, a szabad lexikonból.

Bagaméri Csukás István Keménykalap és krumpliorr című ifjúsági regényének (1973), valamint az ebből készült négyrészes tévésorozatnak (1974) az egyik szereplője, az „elátkozott fagylaltos”. Szerepe szerint a gyerekek legfőbb konkurense egy állatrablás (a könyvben görög teknősök, a filmben majmok) ügyében történő nyomozás során.

## [szerkesztés] A könyv és a film eltérései

Figyelem: Itt a cselekmény részleteit vagy a végkifejletét is olvashatod.

### [szerkesztés] Foglalkozása

Bagaméri a könyvben csupán fagylaltos. A filmben azonban kiderül, hogy kiérdemesült artista, aki mindenhez ért, amihez egy cirkuszban csak érteni lehet.

### [szerkesztés] Neve

A könyvből nem derül ki a keresztneve. A filmből egyértelműen megtudjuk, hogy Jácintnak hívják, mindazonáltal sokan úgy emlékeznek rá, mint „Bagaméri Elemér”. Ennek oka a IV. rész címe: „Éljen Bagaméri Elemér!”, amely viszont egy idézet a film utolsó jeleneteinek egyikéből.

### [szerkesztés] Jelentősége

Bagaméri komoly szerepet kap a könyvben is, a filmben azonban – Alfonzó parádés alakításában – szinte ő válik a történet főszereplőjévé.

### [szerkesztés] Álcázása

Bagaméri mind a könyvben, mind a filmben többször álcázza magát a nyomozás során. Utóbbiban ezt mesteri fokon műveli, azonban jellegzetessége, hogy állandóan ugyanabban a cipőben jár, s emiatt folyton lebukik a gyerekek előtt.

### [szerkesztés] Fagylaltja

A filmben a gyerekek azt terjesztik róla, hogy mérgezett fagylaltot árul. A könyvben csupán arról szól a pletyka, hogy Bagaméri fagylaltja ehetetlen, a mérgezettségre csak egyetlen, epizód szintű utalás történik.

### [szerkesztés] Kapcsolata a gyerekekkel

Noha Bagaméri és a gyerekek a regényben többször is keresztezik egymás útját, a film kifejezetten az ő harcukra van kihegyezve: a gyerekek lépten-nyomon kibabrálnak vele. Ennek megfelelően kibékülésük is különböző: a nyomozásban felsült, mogorva fagylaltos a könyvben lehetőséget kap, mintegy vígaszdíjként, hogy árulja a fagylaltját a cirkuszelőadás szünetében. A filmben ő menti meg a bukásra ítélt előadást, mivel számtalan produkcióban nyújt jelentős segítséget a gyerekeknek.

## [szerkesztés] Híres mondatai

- „Itt van, megjött Bagaméri, a fagylaltját maga méri!”
- „Meg vagyok átkozva!”
- „Egy Bagaméri nem alkuszik!”

A lap eredeti címe "http://hu.wikipedia.org../../../b/a/g/Bagam%C3%A9ri.html"

Kategóriák: Irodalmi művek szereplői | Filmszereplők | Kitalált magyar személyek, lények

##### Views

- Szócikk
- Vitalap
- Aktuális változat

##### Keresés